KOMISIJOS REGLAMENTAS (EB) Nr. 1356/2008
2008 m. gruodžio 23 d.
kuriuo iš dalies keičiamas Reglamentas (EB) Nr. 593/2007 dėl Europos aviacijos saugos agentūros renkamų mokesčių ir rinkliavų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), o ypač į jo 64 straipsnio 1 dalį,
pasikonsultavusi su Europos aviacijos saugos agentūros Valdančiąja taryba,
kadangi:
(1)
2007 m. gegužės 31 d. Komisijos reglamentu (EB) Nr. 593/2007 dėl Europos aviacijos saugos agentūros renkamų mokesčių ir rinkliavų (2) nustatytos mokesčių ir rinkliavų apskaičiavimo taisyklės turi būti reguliariai peržiūrimos, kad nustatant pareiškėjo mokėtinus mokesčius ir rinkliavas būtų atsižvelgiama į tai, koks sudėtingas Agentūros vykdomas darbas ir koks faktinis jos darbo krūvis. Numatomais minėto reglamento pakeitimais tos taisyklės bus patobulintos, be kita ko, pasitelkiant ir duomenis, kuriuos Europos aviacijos saugos agentūra (toliau - Agentūra) gaus įdiegusi Įmonių išteklių planavimo sistemą.
(2)
Reglamento (EB) Nr. 216/2008 12 straipsnio 1 dalyje nurodytais susitarimais turėtų būti remiamasi vertinant faktinį trečiųjų šalių produktų sertifikavimo darbo krūvį. Iš esmės trečiųjų šalių, su kuriomis Bendrija yra sudariusi atitinkamus susitarimus, išduotų pažymėjimų patvirtinimas (atlieka Agentūra) yra aprašytas tuose susitarimuose ir tvirtinimo veiklos darbo krūvis turėtų skirtis nuo Agentūros sertifikavimo veiklos darbo krūvio.
(3)
Mokesčių ir rinkliavų apskaičiavimo taisyklės, kuriomis suderinamos bendros Agentūros išlaidos, patirtos atliekant sertifikavimą, ir bendros pajamos iš jos nustatytų mokesčių ir rinkliavų, turi išlikti veiksmingos ir užtikrinančios vienodas sąlygas visiems pareiškėjams. Tai taikoma ir apskaičiuojant kelionių už valstybių narių teritorijos ribų išlaidas. Dabartinė formulė turi būti peržiūrėta, kad ji būtų taikoma tik tiesioginėms šių kelionių išlaidoms.
(4)
Remiantis Reglamento (EB) Nr. 593/2007 taikymo patirtimi, būtina nurodyti, kada Agentūra gali išrašyti mokėtino mokesčio sąskaitą faktūrą, ir nustatyti metodą sumai, grąžintinai nutraukus sertifikavimą, apskaičiuoti. Panašios taisyklės turi būti numatytos, jei pažymėjimas grąžinamas ar jo galiojimas sustabdomas.
(5)
Dėl techninių priežasčių Reglamento (EB) Nr. 593/2007 priede turėtų būti atlikti pakeitimai, kad būtų patobulintos tam tikros apibrėžtys ar klasifikacijos.
(6)
Todėl reikėtų atitinkamai iš dalies pakeisti Reglamentą (EB) Nr. 593/2007.
(7)
Šiame reglamente numatytos priemonės atitinka Reglamento (EB) Nr. 216/2008 65 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 593/2007 iš dalies keičiamas taip:
1)
6 straipsnis pakeičiamas taip:
„6 straipsnis
Nepažeidžiant 4 straipsnio nuostatų, jei visas sertifikavimas ar jo dalis vykdoma ne valstybių narių teritorijose, atitinkamos kelionės už šių teritorijų ribų išlaidos yra įtraukiamos į pareiškėjui pateikiamą mokėtino mokesčio sąskaitą faktūrą pagal šią formulę:
d = f + v + h - e
kai:
d
=
mokėtinas mokestis
f
=
mokestis už atliktą atitinkamą darbą, kaip nustatyta priede
v
=
kelionės išlaidos
h
=
transporto priemonėse ekspertų praleistas laikas, už kurį sąskaitos faktūros išrašomos taikant II dalyje nustatytą valandinį mokestį
e
=
vidutinės kelionės valstybių narių teritorijose išlaidos, įskaitant vidutinį transporto priemonėse valstybių narių teritorijose praleistą laiką, padaugintą iš II dalyje nustatyto valandinio mokesčio.“
2)
8 straipsnis iš dalies keičiamas taip:
a)
2 dalis pakeičiama taip:
„2. Pažymėjimas išduodamas, jo galiojimas pratęsiamas arba jis iš dalies keičiamas tik sumokėjus visą mokėtiną mokestį, nebent Agentūra ir pareiškėjas susitartų kitaip. Agentūra vieną bendrą mokesčio sąskaitą faktūrą gali išrašyti gavusi paraišką arba metinio ar priežiūros laikotarpio pradžioje. Nesumokėjus Agentūra gali atsisakyti išduoti ar atšaukti atitinkamą pažymėjimą, prieš tai oficialiai įspėjusi pareiškėją.“
b)
3 dalis išbraukiama.
c)
7 dalis pakeičiama taip:
„7. Jeigu Agentūra turi nutraukti sertifikavimą dėl to, kad pareiškėjas neturi pakankamai išteklių ar kad jis nesilaiko jam taikomų reikalavimų, arba dėl to, kad pareiškėjas nusprendžia atšaukti paraišką ar atidėti projektą, visas pagal valandinį įkainį už tęstinį dvylikos mėnesių laikotarpį apskaičiuotų mokesčių likutis, kuris negali būti didesnis už taikomą fiksuotą mokestį, mokamas tuo metu, kai Agentūra nutraukia darbus; kartu sumokamos kitos tuo metu mokėtinos sumos. Sąskaita už atitinkamą valandų skaičių pateikiama pagal priedo II dalyje nustatytą valandinį įkainį. Jei, pareiškėjui paprašius, Agentūra atnaujina prieš tai nutrauktą sertifikavimą, šis darbas apmokestinamas kaip naujas projektas.“
d)
pridedamos 8 ir 9 dalys:
„8. Jeigu pažymėjimo turėtojas atitinkamą pažymėjimą grąžina arba jeigu pažymėjimą atšaukia Agentūra, grąžinant ar atšaukiant pažymėjimą mokamas visas mokėtinas mokesčių likutis, apskaičiuotas pagal valandinį įkainį, tačiau neviršijantis taikomo fiksuoto mokesčio; kartu sumokamos kitos tuo metu mokėtinos sumos. Sąskaita faktūra už atitinkamą valandų skaičių pateikiama pagal priedo II dalyje nustatytą valandinį įkainį.
9. Kai Agentūra sustabdo pažymėjimo galiojimą, mokamas visas pro-rata temporis apskaičiuotas mokėtinų mokesčių likutis, kartu sumokant kitas tuo metu mokėtinas sumas. Jeigu pažymėjimo galiojimas po to atnaujinamas, nuo atnaujinimo datos pradedamas skaičiuoti naujas dvylikos mėnesių laikotarpis.“
3)
12 straipsnio penkta pastraipa išbraukiama.
4)
14 straipsnio 3 dalis išbraukiama.
5)
Priedas iš dalies keičiamas pagal šio reglamento priedą.
2 straipsnis
Šis reglamentas įsigalioja 2009 m. sausio 1 d.
Jis taikomas laikantis šių sąlygų:
a)
priedo I dalies 1-5 lentelėse nurodyti mokesčiai taikomi visoms po 2009 m. sausio 1 d. gautoms paraiškoms atlikti sertifikavimą;
b)
priedo I dalies 6 lentelėje nurodyti mokesčiai taikomi visiems nuo 2009 m. sausio 1 d. renkamiems metiniams mokesčiams.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 23 d.